Kombinácia liekov a výživových doplnkov
Dobry den.Ako mozem kombinovat zelez,acc long,vit c, degan,helicid,kaldyum,thiamin,probiotika,beres Drops
Dobrý deň,
ďakujeme za Vašu otázku.
Liek Degan sa odporúča užívať s časovým odstupom minimálne 1 hodina (ak je to možné) od ostatných liekov, pretože môže nastať znížené vstrebávanie súčasne podávaných liekov.
Taktiež zníženie produkcie žalúdočnej kyseliny v dôsledku užívania lieku Helicid môže znížiť vstrebávanie železa a ostatných minerálov a stopových prvkov prítomných vo výživovom doplnu Béres Drops Plus. Preto je potrebné dodržať najmenej 2-hodinový odstup medzi ich podaním.
Výživový doplnok Béres Drops Plus obsahuje v zložení minerály, napríklad zinok, ktorého absorpcia môže byť pri súčasnom užívaní železa znížená. Z toho dôvodu je potrebné dodržat medzi nimi časový odstup minimálne 3 hodiny.
Naopak, vitamín C napomáha vstrebávaniu železa, preto je prínosné ich súčasné podávanie.
Keďže železo užívate samostatne a aj formou výživového doplnku Béres Drops Plus, je potrebné brať ohľad na jeho odporúčané dávky. Ich prekročením je prítomné riziko zvýraznenia vedľajších účinkov súvisiacich s nadmerným príjmom železa.
Medzi ostatnými prípravkami nebolo pozorované vzájomné ovplyvnenie účinku, preto je možné ich užívanie podľa vlastných preferencií.
Prajem pekný zvyšok dňa.
S pozdravom
PharmDr. Veronika Kiabová